[pic] | EUROOPAN YHTEISÖJEN KOMISSIO |

Bryssel 22.9.2006

KOM(2006) 521 lopullinen

Ehdotus

NEUVOSTON DIREKTIIVI

tiettyjen direktiivien mukauttamisesta tavaroiden vapaan liikkuvuuden alalla Bulgarian tasavallan ja Romanian liittymisen johdosta

(komission esittämä)

PERUSTELUT

Bulgarian tasavallan ja Romanian liittymissopimuksen 4 artiklan 3 kohdan mukaan unionin toimielimet voivat ennen liittymistä toteuttaa muun muassa liittymisasiakirjan 56 artiklassa tarkoitetut toimenpiteet. Nämä toimenpiteet tulevat voimaan vasta liittymissopimuksen voimaantulopäivänä ja vain, jos sopimus tulee voimaan.

Liittymisasiakirjan 56 artiklassa määrätään, että jos toimielinten ennen liittymistä antamia säädöksiä on mukautettava liittymisen johdosta ja jos tarvittavista mukautuksista ei ole määrätty liittymisasiakirjassa tai sen liitteissä, tätä varten tarvittavat säädökset antaa joko neuvosto tai komissio (jos komissio on antanut alkuperäisen säädöksen).

Päätösasiakirjan 2 kohdassa viitataan poliittiseen yhteisymmärrykseen, johon on päästy tietyistä toimielinten antamiin säädöksiin tehtävistä mukautuksista. Neuvosto ja komissio täydentävät ja saattavat ajan tasalle nämä mukautukset ja hyväksyvät ne liittymisasiakirjan 56 artiklassa vahvistetun menettelyn mukaisesti.

Yhteisön säännöstön mukautusten täydentämisessä ja ajan tasalle saattamisessa otetaan huomioon liittymissopimusta varten vahvistetun määräajan eli 1. lokakuuta 2004 jälkeen annetut säädökset. Liittymisasiakirjan 56 artiklan nojalla annettujen säädösten muoto noudattaa muutettujen säädösten muotoa. Yhteisön säännöstön mukautukset voidaan toteuttaa viittä eri säädöslajia käyttämällä: direktiivejä mukautetaan neuvoston ja komission direktiiveillä, asetuksia ja päätöksiä neuvoston ja komission asetuksilla ja komission suosituksia komission suosituksilla.

Liitteenä oleva ehdotus neuvoston direktiiviksi kattaa mukautukset eräisiin tavaroiden vapaata liikkuvuutta koskeviin direktiiveihin, jotka on annettu ennen 1. heinäkuuta 2006. Nämä mukautukset ovat luonteeltaan teknisiä. Liittymisen johdosta yhteisön säännöstöön tehtävillä teknisillä mukautuksilla ei ole taloudellisia vaikutuksia.

Muita säädöksiä, joihin on tehtävä mukautuksia unionin laajentumisen vuoksi ja joita ei esimerkiksi ajoitukseen liittyvistä syistä ole voitu ottaa huomioon tässä ehdotuksessa neuvoston direktiiviksi, on mukautettava myöhemmin tai tarpeen mukaan tavanomaisella menettelyllä. Liittymisen jälkeen hyväksyttyjä mukautuksia voidaan liittymisasiakirjan 56 artiklan mukaan soveltaa liittymispäivästä alkaen.

Ehdotus

NEUVOSTON DIREKTIIVI

tiettyjen direktiivien mukauttamisesta tavaroiden vapaan liikkuvuuden alalla Bulgarian tasavallan ja Romanian liittymisen johdosta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Bulgarian tasavallan ja Romanian liittymissopimuksen ja erityisesti sen 4 artiklan 3 kohdan,

ottaa huomioon Bulgarian tasavallan ja Romanian liittymisasiakirjan ja erityisesti sen 56 artiklan,

ottaa huomioon komission ehdotuksen[1],

sekä katsoo seuraavaa:

(1) Liittymisasiakirjan 56 artiklan mukaan jos säädösten voimassaolo jatkuu yli 1 päivän tammikuuta 2007 ja niitä on liittymisen johdosta mukautettava eikä tarvittavista mukautuksista määrätä liittymisasiakirjassa tai sen liitteissä, tarvittavat säädökset antaa neuvosto, paitsi jos komissio on antanut alkuperäisen säädöksen.

(2) Liittymissopimuksen laatineen konferenssin päätösasiakirjassa ilmoitetaan, että korkeat sopimuspuolet ovat päässeet poliittiseen yhteisymmärrykseen tietyistä toimielinten antamia säädöksiä koskevista mukautuksista, jotka ovat tarpeen liittymisen johdosta, ja pyytävät neuvostoa ja komissiota hyväksymään nämä mukautukset ennen liittymistä, tarvittaessa täydennettyinä ja ajan tasalle saatettuina unionin säännöstön kehityksen ottamiseksi huomioon.

(3) Direktiivit 92/13/ETY[2], 2004/17/EY[3] ja 2004/18/EY[4] olisi sen vuoksi muutettava vastaavasti,

ON ANTANUT TÄMÄN DIREKTIIVIN:

1 artikla

Muutetaan direktiivit 92/13/ETY, 2004/17/EY ja 2004/18/EY tämän direktiivin liitteen mukaisesti.

2 artikla

1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään sinä päivänä, jona Bulgaria ja Romania liittyvät Euroopan unioniin. Niiden on viipymättä toimitettava komissiolle nämä säännökset kirjallisina sekä kyseisiä säännöksiä ja tätä direktiiviä koskeva vastaavuustaulukko.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan Bulgarian tasavallan ja Romanian liittymissopimuksen voimaantulopäivänä edellyttäen, että liittymissopimus tulee voimaan.

4 artikla

Tämä direktiivi on osoitettu kaikille jäsenvaltioille.

Tehty Brysselissä […] päivänä […]kuuta […].

Neuvoston puolesta

Puheenjohtaja

LIITE

[1] EUVL C […], […], s. […].

[2] EYVL L 76, 23.3.1992, s. 14.

[3] EUVL L 134, 30.4.2004, s. 1.

[4] EUVL L 134, 30.4.2004, s. 114.